Aisne (departement)

Aisne (02) es e departement in de regio Hauts-de-France in't nôord'n van Vrankryk. De noame komt van de riviere Aisne die deur 't gebied strôomt. Inweuners van de Aisne word'n Axonais genoemd, wa komt van Axona, d'oude keltische noame van de riviere.

 Geschiedenisse 
't Departement Aisne es één van de 83 departementn die gecreëerd zyn binst de Fransche Revoluusje, de vierde moarte 1790. 't Wierd gemakt deur't tôopesmyttn van gebied'n die vôorn 1790 eig'ndoum woarn van de Fransche krôone en die by Île-de-France ôordigd'n (Laonnois, Soissonnais, Noyonnais en Valois), gebied'n die in't Ancien Regime by de provinsje Picardië ôordigd'n (Graafschap Vermandois en Thiérache) en stikk'n van de provinsje Champagne (Brie en Omois).

Den êestn januoari 2016 es de vroegere regio Picardië, woar da 't departement dêel van uutmakte, gefuuzioneerd mè de regio Nord-Pas-de-Calais en kwam by de nieve administratieve regio Hauts-de-France.


 Geografie 
Aisne grenst an't Nôorderdepartement in't nôord'n, an de departementn Ardenn'n en Marne in't ôostn, Seine-et-Marne in't zuudwestn  en an Oise en Somme in't westn. Ôok grenst et vor e klêen stikske an de Woalsche provinsje Enegouwn.

't Departement Aisne bestoat uut vuuf arroundissementn (Laon, Château-Thierry, Vervins, Saint-Quentin en Soissons) en et 21 kantongs en 800 gemêentn. De grotste gemêent'n noar inweunertal zyn Saint-Quentin, Soissons, Laon, Château-Thierry en Tergnier.

Deur't departement lôopn teffrente gekende rivier'n; De riviere Aisne es 'n zy-riviere van de Oise en lôopt van't ôostn van't departement deur 't stee Soissons noa 't westn woa ze in't departement Oise uutmoundt by Compiègne. Ôok de Oise zelve strôomt deur 't departement van't nôordwestn by Hirson in de Thiérache noar't westn noa't departement Oise. De riviere de Somme eit oar bronne in't departement by de gemêente Fonsomme en strôomt ezo vodder deur 't stee Saint-Quentin noa 't zuudwestn richtienge 't departement Somme. In't zuud'n strôomt ôok nog de Marne deur de stad Château-Thierry.  And're riviern in't departement zyn de Ourcq, de Vesle en de Serre.

 Externe koppelienge 
 Site van de prefecteure van Aisne
 Site van d'n touristischn dienst van Aisne